কলামের মাধ্যমে মানুষের চিন্তার জগতে পরিবর্তন আনা যায়। পরিবর্তিত মানসিকতায় মানুষ সৎ কাজ করতে বা সাহসী কাজ করতে উৎসাহী হতে পারে। কিন্তু পরিবর্তনের জন্য সবচেয়ে বড় ও বাস্তবসম্মত মাধ্যম হচ্ছে জনগণের মতামত; তথা সেই মতামতের প্রকাশ। শুধু প্রকাশ করলে হবে না, মতামতকে গ্রাহ্য না করলে কী হতে পারে, সেটারও একটি ধারণা মতামত প্রকাশের সাথে সাথেই উপস্থাপন করতে হয়, তাহলেই পরিবর্তন সম্ভব। ১৯৮২ সালের ২৪ মার্চ তৎকালীন বাংলাদেশ সেনাবাহিনীর প্রধান লেফটেনেন্ট জেনারেল হুসেইন মুহম্মদ এরশাদ সামরিক শক্তি প্রয়োগ করে বা সামরিক শক্তির ভীতি প্রদর্শন করে, তৎকালীন নির্বাচিত বিএনপি সরকারকে ক্ষমতাচ্যুত করেছিলেন। তিনি শুরুতে অনেক ওয়াদা দিয়েছিলেন সংস্কারমূলক কর্মকাণ্ডের। সাড়ে তিন থেকে চার বছরের মাথায় দেখা গেল, কিছু ওয়াদা পালিত হয়েছে, কিছু ওয়াদা পালন করা হয়নি; হয়তো বা এটাই স্বাভাবিক। যত ভালো কাজই তিনি করে থাকুন না কেন, ‘জোরপূর্বক ক্ষমতা দখলকারী’ হিসেবে তার বদনাম কোনো অবস্থাতেই মুছে যায়নি; বরং বলা হতো, তিনি একজন ‘স্বৈরাচারী’। এরশাদ সরকারকে হটানোর জন্য, বলতে গেলে ১৯৮৪ সাল থেকেই আন্দোলন শুরু হয়। আন্দোলন ক্রমান্বয়ে বেগ পায়।